המחזור ה-23, הפותח את משחקי הסיבוב השלישי בליגת העל, נמשך ביום ראשון עם ארבעה משחקים נוספים. אחרי התבוסה בברצלונה, מכבי תל אביב התאוששה מול הפועל אילת והאריכה את רצף הניצחונות שלה ל-17 אחרי שהביסה את קבוצתו של אריק שיבק 68:86. הפועל חולון ספגה הפסד ביתי כואב, כשראתה את נהריה מנצחת אותה בשנייה האחרונה 79:80 מסל של רוברט רות'בארט, שהצטיין עם 19 נקודות ו-16 ריבאונדים. בני הרצליה המשיכה במגמת ההתאוששות עם 78:98 גדול על מכבי ראשון לציון בעיר היין. הפועל גלבוע/גליל עצרה את רצף ההפסדים על עשרה וניצחה בתום מותחן את עירוני נס ציונה 71:72. מאמנה החדש של גלבוע/גליל, אריאל בית הלחמי, רשם ניצחון בבכורה שלו על הקווים.
למכבי תל אביב מחכים שבועיים קשים כשיתמודדו מול ז'לגיריס קובנה, הפועל ירושלים וריאל מדריד, אבל לפני מחזורי ההכרעה ביורוליג והמפגש היוקרתי מול האדומים בליגה, האלופה הצליחה לפרק עוד מוקש כשהביסה את אילת 68:86. אריק שיבק ניצח במשחקו הראשון כמאמן אילת אבל אחרי שנכנעה לצהובים ללא תנאי המשיכה לאבד גובה כשרשמה הפסד שלישי רצוף.
אחרי דקות פתיחה צמודות, ג'רמי פארגו הוליך ריצת 2:9 של הצהובים, ויחד עם דווין סמית' הוביל את מכבי תל אביב ל-12:25. ברבע השני דווין סמית' היה יעיל כהרגלו, בריאן רנדל התעורר והצהובים הוליכו במחצית 27:48. ברבע השלישי אילת התפרקה לגמרי. אלכס טיוס הצטרף לחגיגה ההתקפית, ובאמצע הרבע מכבי תל אביב עמדה על 21 מ-29 לשתיים (72 אחוז). בסיום הרבע השלישי הוליכה מכבי תל אביב 44:70. הרבע הרביעי היה לפרוטוקול בלבד, ובסיום מכבי תל אביב ניצחה 68:86.
קלעו למכבי תל אביב: דווין סמית' 15 נקודות ו-13 ריבאונדים, בריאן רנדל 14, אלכס טיוס 13, ג'רמי פארגו 11 ו-7 אסיסטים, סופוקליס שחורציאניטיס 9, יוגב אטוחיון וג'ייק כהן 7 כל אחד, ג'ו אלכסנדר 6, ארד הררי 4.
קלעו להפועל אילת: אלישי כדיר 13 נקודות ו-9 ריבאונדים, קאליף ואייט 12, אדיראן יוטר 11, ואלרי גנדלין 9, אפיק ניסים 7, קווין פאלמר ועמית שמחון 5 כל אחד, עמית ביר-כץ 4, בריאן אסברי 2.
אין ספק כי אחת הקבוצות המפתיעות והמצליחות של הסיבוב השני בליגת העל היא הפועל חולון, אבל הקבוצה של אלעד חסין פשוט לא מסוגלת לנצח את נהריה וספגה מידיה הפסד שלישי העונה, אחרי דאנק ניצחון של רוברט רות'בארט שנייה לסיום.
מארק ליונס היה המוציא לפועל בנהריה, אבל לחולון היה את ג'ורדן טיילור ביכולת טובה, והיא יצרה לעצמה יתרון קטן. אבל בשתי הדקות החארונות של הרבע נהריה טסה ל-1:9 והוליכה 19:23 בתום הרבע הראשון. חולון הצליחה להחזיר לעצמה את היתרון במהלך הרבע השני והוליכה 42:47 במחצית. ברבע השלישי רוברט רותבארט בלט בנהריה, אבל לחולון היה את דומיניק מגווייר בהתקפה, וחולוניה הוליכה 56:62 אחרי שלושה רבעים. הרבע האחרון היה צמוד לכל אורכו, ודקות הסיום היו מותחות. מארק ליונס המשיך להפציץ לנהריה, חולון ענתה עם נקודות של טיילור ומגווייר. 10 שניות לסיום רובינסון השווה לנהריה בשלשה גדולה וקבע 78:78. טיילור קלע רק אחת מהקו לחולון, ואז רובינסון חדר, החטיא אבל רוברט רות'בארט היה במקום הנכון כדי להבטיע את הכדור ולהעניק לנהריה ניצחון 79:80.
קלעו להפועל חולון: ג'ורדן טיילור 24 נקודות, דומיניק מגווייר 21, טוני קרוקר 10, שון אוונס 7, גוני יזרעאלי ושלומי הרוש 6 כל אחד, אייזיק רוזפלט 5.
קלעו לעירוני נהריה: מארק ליונס 25 נקודות, רוברט רות'בארט 19 ו-16 ריבאונדים, פרנק רובינסון 15, ג'ון וויליאמסון 7, קני לאוסון 6, דניאל איידן 4, עידו סטולרו 3, אייל שולמן 1.
מכבי ראשון לציון רשמה סיבוב שני בינוני מאוד וממשיכה בחוסר היציבות שלה כשנכנעה ללא תנאי לקבוצה מהשרון, שממשיכה להתאושש ומאמנה מיקי גורקה רשם ניצחון רביעי בחמשת משחקיו כמאמן הקבוצה.
ראשון לציון פתחה עם 2:7 ושמרה אזורית אגרסיבית, אבל דקות טובות של עוז בלייזר וג'ספר ג'ונסון חוללו מהפך והרצליה הוליכה 24:22 בתום הרבע הראשון. ברבע השני הרצליה עלתה ל-30:40, עוז בלייזר המשיך לצלוף, ויחד עם ג'וליאן רייט סייע לקבוצה מהשרון להוליך 37:47 במחצית. שחקנה של ראשון לציון אייזיאה סוואן היה חולה כל השבוע אבל התאמן, אך לפני המשחק חש ברע ונזקק לחמצן מצוות מד"א שנכח באולם. גם במחצית ביקש סוואן חמצן. הרצליה פתחה מצוין את הרבע השלישי, וריצת 5:12 העלתה אותה ל-42:59. ראשון לציון התפרקה לחלוטין, והרצליה הוליכה 49:73 בתום שלושה רבעים. הרבע הרביעי היה גרבאג' טיים אחד ארוך ובסיום הרצליה הביסה את ראון לציון 78:98.
קלעו לראשון לציון: דומיניק ג'ונסון וג'קי קארלמייקל 16 נקודות כל אחד, ניצן חנוכי 13, איגור נסטרנקו 9, טוני יאנגר 8, גיא פרבר 5, תור שרעבי 4, אייזיאה סוואן 3, שון דאוסן ורום קורנליוס 2 כל אחד.
קלעו להרצליה: עוז בלייזר 23 נקודות ו-6 חטיפות, ג'וליאן רייט 22 ו-7 ריבאונדים, ג'ספר ג'ונסון 14, אבירם זליקוביץ' 11, יובל נעימי 10, דרון וושינגטון 8, ג'וש סלבי 6, עידו זלמנסון 4.
מאיר טפירו כמעט רשם טריפל-דאבל כשקלע 8 נקודות, הוריד 10 ריבאונדים ומסר 10 אסיסטים, אבל בסופו של מותחן גדול, היה זה אריאל בית הלחמי, מאמנה החדש של גלבוע/גליל, שחגג ניצחון בבכורה שלו. גלבוע/גליל הצליחה לעצור רצף של עשרה הפסדים עם ניצחון חוץ מתוק, והצליחה לעצור את המפולת.
נס ציונה הוליכה בפתיחה אבל רפי מנקו ואלכס יאנג העבירו את היתרון לידי גלבוע/גליל שהוליכה 17:19 בתום הרבע הראשון. קרייג סמית' להט בנס ציונה, אבל זה לא עזר למארחת מול דקות טובות של נמרוד טישמן, וגלבוע גליל הוליכה במחצית 35:42. הרבע השלישי היה הפכפך. טפירו ניווט היטב את ההתקפה, הזין את פרסטון נואלס ונס ציונה רצה 7:16 אבל גלבוע/גליל הצליחה לרדת ביתרון 54:61 אחרי שלושה רבעים. ברבע הרביעי נס ציונה הוליכה בפער קטן, אבל גלבוע/גליל הצליחה להפוך את התוצאה ולעלות ל-65:72. נס ציונה הצליחה לצמק ל-72:71, נואלס החטיא שלשה לנס ציונה, שוכמן החטיא מהקו לאורחים, ובסיום גלבוע/גליל ניצחה 71:72.
קלעו לעירוני נס ציונה: קרייג סמית' 24 נקודות, לאמיין ווילסון 20 (3 מ-5 לשלוש), פרסטון נואלס 10, מאיר טפירו 8 (3 מ-11 מהשדה), 10 ריבאונדים ו-10 אסיסטים, אור סולומון 6 ו-6 ריבאונדים, טל דן 3 ו-12 ריבאונדים. רובי בוסטיין, מיטשל וואט וגיל אמיתי שותפו, אך לא קלעו.
קלעו לגלבוע/גליל: דמון ברוקס 14 נקודות ו-9 ריבאונדים, אלכס יאנג 13 ו-6 ריבאונדים, נמרוד טישמן 12, רפי מנקו 9 ו-5 ריבאונדים, סטנלי בורל 9, עודד ברנדווין 6, מרכוס לואיס 4 ו-6 ריבאונדים, חואקין שוכמן 3, פלין קליימן 2.